Ako vydať knihu

u nás a v zahraničí

Mary Roe

Copyright © 2019 Mary Roe

All rights reserved.

Editorka: Adriana Bolyová

Predslov

Uvažujete nad vydaním knihy? Neviete, ako začať? Alebo už ste autorom, no hľadáte nové informácie a možnosti, o ktorých ste doposiaľ ešte nepočuli? Tak práve pre vás je táto kniha určená.

Dostávam správy s otázkami týkajúcimi sa vydávania kníh. Každému sa snažím odpovedať na všetko, čo ho zaujíma, avšak knižný svet je trochu komplikovanejší, než by sa dalo obsiahnuť v niekoľkých správach či mailoch, a preto som sa rozhodla napísať knihu, v ktorej uvediem všetky svoje skúsenosti.

Táto kniha vás prevedie všetkými krokmi, ktoré vás ako autora čakajú. Od výberu témy pre vašu knihu cez proces vydania až po marketing. A to na Slovensku aj v zahraničí.

Dúfam, že v tejto knihe nájdete informácie, ktoré vám skutočne pomôžu. Snažila som sa ich podať v čo najjednoduchšej podobe.

Budem rada, ak mi po prečítaní napíšete recenziu a dáte mi vedieť, či svoj zámer splnila.

Obsah

O mne

Sekcia A – SLOVENSKO

1. Výber témy knihy

2. Príprava rukopisu

2.1 Koľko strán by mal mať rukopis?

2.2. Zaslanie rukopisu

2.3 Čakacia lehota

3. Zmluva

3.1 Podmienky zmluvy

4. Edičná úprava

5. Vydanie knihy

5.1 Po vydaní knihy

6. Výpočet provízie

6.1 Autorom zarába aj knižnica

7. Samovydanie

7.1 Publico

7.2 Print on Demand

Sekcia B – ZAHRANIČIE

8. Vydávanie cez vydavateľstvo

8.1 Literárny agent

9. Samovydanie v zahraničí

10. Amazon

10.1 Vstupná investícia pri predaji cez Amazon

10.2 Odmeny za požičanie e-kníh

10.3 Súťaže

10.4 Audiokniha zdarma

10.5 Predaj na Amazone a provízie 35 %, 60 % a 70 %

10.6 Vyplácanie provízií

11. Amazon – registrácia

11.1 Nastavenie účtu

12. Prehľad vášho autorského účtu

12.1 Bookshelf

12.2 Reports

13. Vloženie knihy na Amazon

13.1 Príprava textu na tlač

13.2 Upload knihy

14. Kroky po nahraní knihy na Amazon

14.1 Author Central

14.2 Amazon Affiliate

14.3 Kindle Instant Preview

14.4 Amazon Storywriter

15. Inkitt

Sekcia C – POHĽAD NA KNIŽNÝ SVET

16. Literárne súťaže

17. Odpovede

Jana Benková

Lucia Benková

Vydavateľstvo Elist

Adriana Bolyová

Jaji bloguje

Jaji o marketingu

ZÁVER

O mne

FB fan page – MaryRoeAuthor

Instagram – mary.roe.author

SK stránka – Maryroeauthor

ENG stránka – maryroe

Ako autor vystupujem pod menom Mary Roe. Narodila som sa v Košiciach, odkiaľ pochádza aj môj milovaný manžel.

Vyštudovala som učiteľstvo pre prvý stupeň na Pedagogickej fakulte v Prešove. Moja diplomová práca mala názov Imaginatívna rozprávka v didaktickej komunikácii. Dodnes svoj výber témy ľutujem. Zmiatlo ma slovo rozprávka. Rozprávky totiž milujem, ale imaginatívne veru nie.

Svoj prvý román som začala písať ako desaťročná. Nikdy som ho však nedokončila.

Stopercentne rozhodnutá napísať knihu som bola vo veku pätnásť rokov. Vtedy sa zrodil príbeh o strašidelnom Kortskom lese, ktorý po úpravách vstúpil na knižný trh v roku 2018.

Až do ukončenia VŠ som sa okrem písania venovala aj spoločenským tancom, chvíľu aj scénike, hre na klavír, hereckému krúžku pod vedením hercov z divadla Jonáša Záborského v Prešove, recitovaniu básní za strednú školu a v tom čase som napísala aj divadelnú hru, ktorú by sme možno aj niekedy odohrali, keby sa náš školský krúžok nerozpadol.

Po ukončení VŠ som dva roky pracovala vo finančníctve a potom rok ako učiteľka v materskej škôlke na Luníku IX v Košiciach.

V roku 2011 sme sa s manželom presťahovali do Anglicka. Časom sme si tam kúpili dom a po mnohých rokoch práce v sklade sme zmenili zamestnanie. Ja som ostala doma, aby som sa mohla viac venovať svojim knihám.

Rada čítam, hrám na klavíri, štrikujem, píšem a raz by som sa chcela naučiť aj kresliť.

Fandím ľuďom, ktorí sa v živote snažia dosiahnuť svoj sen, a pokiaľ viem, pomôžem.

Mám rada zvieratá, ktoré nemajú viac ako štyri nohy. Teší ma spoločnosť ľudí s dobrým srdcom, úprimným záujmom, spoločnosť inteligentných či talentovaných ľudí.

Neznášam konflikty, sebeckosť, povýšenosť a ľudí, ktorí dokážu ublížiť zvieraťu (pokiaľ nejde o pavúka či komára).

Z literatúry mám najradšej knihy pre deti vo veku 9 až 12 rokov, ako píše napríklad David Walliams.

Najobľúbenejšie seriály – Teória veľkého tresku, Priatelia, Monk, Myšlienky vraha, Elementary.

Najlepšia kniha všetkých čias – séria dievčenských kníh Medzi nami dievčatami.

V mojej hlave je množstvo námetov na knihy a tie sú v rôznych žánroch. Od kníh pre najmenších cez fantasy pre mládež až po triler či romancu pre dospelých.

Moje knihy je možné kúpiť nie len na Slovensku alebo v Českej republike, ale aj celosvetovo.

Niektoré knihy vydávam ako samovydavateľ, iné prostredníctvom vydavateľstva.

Sekcia A

Slovensko

V tejto časti sa zameriame na vydávanie kníh prostredníctvom vydavateľstva alebo samovydávania v rámci Slovenskej republiky.

1. Výber témy knihy

Ak ste doposiaľ žiadnu knihu nenapísali a stať sa spisovateľom zatiaľ ostáva vaším snom, s vysokou pravdepodobnosťou si myslíte, že vybrať si správnu tému a vymyslieť dej je pre spisovateľa to najdôležitejšie.

Možno vás prekvapí, že to je to najľahšie, čo vás čaká.

Skvelé témy na knihy môžete nájsť všade. Vo vašom osobnom živote, ale aj v životoch iných. Vo vašich snoch, v jednej vete, ktorú povedala postava vo filme alebo seriáli, ktorý sledujete. V prírode či kaviarni.

Vezmite si takú knihu od Dana Browna – Pôvod (Origin). Podľa môjho názoru téma ani dej nie sú dominantou knihy. Napriek tomu sa radí k bestsellerom. Prečo? Lebo ju napísal Dan Brown. Môžete napísať najlepšiu knihu na svete, no ak vy ako autor nie ste značka, ľudia môžu pri kúpe knihy tú vašu obchádzať.

Výber toho správneho príbehu je, samozrejme, dôležitý a rozhodne by ste sa mali snažiť napísať ju čo najlepšie, no najťažšou úlohou je dostať sa do povedomia čitateľov.

Pre väčšiu šancu na úspech sa zamerajte na dva body.

Prvým je písať to, čo sami čítate. Ak máte radi trilery, nepúšťajte sa do ľúbostných románov alebo detských obrázkových kníh, ktoré ste doposiaľ nikdy nečítali.

Samozrejmosťou je, že ste čitateľ. Vždy ma zarazí otázka typu: Musím čítať knihy, keď chcem nejakú napísať?Samozrejme!

Ďalšou samozrejmosťou je, že ste už niečo napísali.

Keď som bola dieťa a tínedžerka, písala som rozprávky pre svoje sestry a deťom z okolia. Jedna z nich sa dostala aj do rádia. Moju aliteráciu uverejnili aj v zborníku Prešovskej univerzity v Prešove. Moje slohové práce milovali učitelia na školách a ja som milovala slohové práce.

Písanie musí byť niečo, k čomu inklinujete. Čo vás priťahuje a robíte to radi.

Druhým bodom je zameranie sa na aktuálny knižný trh. Knihy každého žánru sa budú predávať stále. No napriek tomu sú námety, ktoré v danom období rezonujú. Ak je vám daná téma blízka, pustite sa do nej. Ako príklad môžem uviesť Twilight či Upírske denníky. Všetko o upíroch malo svojho času zelenú.

Filmové spracovanie Harryho Pottera odštartovalo záujem o príbehy z oblasti mágie a chvíľu nato vyšiel aj film Piráti z Karibiku. Vďaka Danovi Brownovi sa začali prijímať rukopisy autorov zaoberajúcich sa konšpiračnými teóriami a podobne. Veľkým lákadlom je aktuálne aj žáner fantasy (v čase písania, november 2018).

Avšak ak pripravujete ľúbostný román, je mnoho vydavateľstiev, ktoré sa zameriavajú na tento konkrétny žáner.

Ako som už vyššie spomínala, kupujú sa knihy všetkých žánrov. Niektoré sa len tešia väčšej popularite.

2. Príprava rukopisu

V prípade, že si vyberiete okrasný typ písma, kapitoly označíte farebne a dodáte aj žlté hviezdičky, nech ste unikátny, pravdepodobne váš rukopis skončí v koši bez prečítania.

Rukopis musí byť ľahko čitateľný. Preto si vyberte niektorý zo základných typov písma, ako je napríklad Times New Roman. Strana A4, veľkosť písma 12, riadkovanie 1,5 až 2.

Odseky majú začínať na kraji strany. Neposúvajte ich tabulátorom. Ak vydavateľ váš rukopis príjme, budú vašej knihe robiť aj edičné úpravy a vaše „aby to lepšie vyzeralo“ ich bude len zdržiavať pri úpravách.

Pred odoslaním rukopisu vydavateľovi sa snažte vychytať všetky gramatické a štylistické chyby, ktoré uvidíte vy a vaši známi, ktorým dáte rukopis čítať. Alebo si najmite editorku, ktorá vám s úpravou rukopisu pomôže.

Už pri tvorbe rukopisu by ste mali začať s propagáciou. Povedzte svojim známym a priateľom, že ste sa pustili do písania knihy. Naznačte im, o čom bude. Z času na čas hoďte status na svoju sociálnu sieť o progrese.

Napríklad: Dnes sa mi podarilo napísať ďalšie dve kapitoly. Alebo: Neviem sa rozhodnúť, či nechám hlavnú postavu zomrieť alebo nie.

Mne osobne sa takáto propagácia robí ťažko, pretože ja skáčem od jedného príbehu k druhému a píšem tak viacero kníh naraz. Na knihách pracujem podľa nálady. Ak však píšete len jednu knihu, pre vás je to veľké plus, a preto možnosť propagácie využívajte už v tomto štádiu.

2.1 Koľko strán by mal mať rukopis?

V prvom rade, počet strán nie je relevantný. Ten istý text bude mať iný počet strán pri riadkovaní 1,5 a iný pri riadkovaní 2. Preto sa viac prihliada na počet slov alebo na počet normostrán. Z môjho pohľadu je pre lepšiu predstavu použiť počet slov.

1 NS (normostrana) = 1 800 znakov.

Detské obrázkové knižky môžu mať cca od 100 – 5 000 slov. V závislosti od veku dieťaťa.

Pre bábätká – pod 300 slov.

Pre predškolákov – do 1 000 slov.

Pre vek 5 až 7 rokov: 3000 – 5000 slov.

Early readers – vek 6 až 9 rokov – do 10 000 slov.

Middle grade – vek 9 až 12 rokov – 20 000 až 50 000 slov. Dlhšie nie sú až také obvyklé. Najviac vydaných kníh sa počtom slov pohybuje nad spodnou hranicou.

Young Teen – vek 12 až 14 rokov – do 70 000 slov, pri fantasy alebo sci-fi môže rukopis obsahovať do 90 000 slov.

Young adult – vek 14+ – 50 000 až 75 000 slov.

YA fantasy – môže mať až do 120 000 slov.

Romány sa pohybujú niekde v rozmedzí 50 000 až 120 000 slov.

Tieto čísla sú však len orientačné. Môžete mať knihu pre deti, ktorá má len 18 000 alebo 56 000 slov a môže byť prijatá. V prvom prípade vám však môže editor navrhnúť doplnenie a rozvinutie niektorých častí a v druhom sa môže stať, že editor vám škrtne množstvo odsekov.

TIP: Zaujímavou možnosťou je aj projekt vydavateľstva Ikar mamtalent.sk. Po bezplatnej registrácii sem môžete vložiť svoj rukopis. Výhodou je, že ľudia, ktorí ho budú čítať, vám môžu dať spätnú väzbu a ak bude vaše dielo čítané a ľuďom sa bude páčiť, Ikar vás môže osloviť s návrhom vydania vašej knihy prostredníctvom ich vydavateľstva.

2.2 Zaslanie rukopisu

Ak ste dospeli do štádia, v ktorom ste so svojím rukopisom spokojný, môžete ho skúsiť posunúť vydavateľovi. Na Slovensku je ich mnoho. Veľa z nich vydáva rôzne žánre. Niektoré sú zamerané vyslovene na jeden. Preto si dobre preštudujte vydavateľstvá, ktorým chcete svoj rukopis poslať. Možno práve vám je tento krok jasný ako facka, ale stále sa nájdu takí, ktorí svoj sci-fi triler pošlú do vydavateľstva, ktoré zastupuje iba milostné romány alebo vzdelávacie knihy pre deti. Tematicky úplne odlišné od zasielaného rukopisu.

Tým dáva autor vydavateľstvu jasne najavo, že o ňom nič nevie. Teda mu vôbec nejde o to, že chce vydať svoju knihu práve u nich, len jednoducho chce niekde vydať knihu a len čaká, kto sa nad ním zľutuje. Na autora to rozhodne nevrhne dobré svetlo.

Na stránke každého vydavateľstva je uvedená aj emailová alebo poštová adresa, kam môžete zasielať svoje rukopisy, a podmienky na ich zaslanie. Tieto podmienky sa každým vydavateľstvom môžu líšiť. Vždy dodržujte ich pravidlá. Vydavateľstvám chodí hromada rukopisov. Predstavte si seba na ich mieste. Dnes vám prišlo dvadsať nových rukopisov. Na stole vám leží z predošlých dní ďalších päťdesiat a vám sa do rúk dostal už piaty rukopis za tento deň, ktorý má riadkovanie 1, namiesto 2, písmo je príliš malé a vaše oči sa trápia. Ďalší autor nerešpektoval vaše podmienky. Nenazlostilo by vás to? Veď na stránke je jasne uvedené, ako má rukopis vyzerať. Neviem ako vy, ale ja by som taký rukopis hodila bez prečítania do koša. Prečítať si podmienky predsa nie je také zložité.

2.3 Čakacia lehota

Tak ako podmienky na zaslanie rukopisov, vydavateľstvá majú na svojich stránkach napísaný aj odhadovaný čas na odpoveď. Obvykle sú to tri mesiace. Preto je bežné, že autori posielajú svoj rukopis viacerým vydavateľstvám naraz.

To autor, samozrejme, môže. Avšak, ak sa stane, že vás niektoré vydavateľstvo príjme, mali by ste ostatné o tom informovať. Tento postup je výhodný pre obe strany. Vydavateľstvo nemusí strácať čas čítaním a posudzovaním niečoho, čo už nie je k dispozícii, alebo sa na daný rukopis hneď vrhne, aby posúdilo, či ho nechce prebiť svojou ponukou.

Každé vydavateľstvo by malo dať autorovi vedieť, či jeho rukopis prijali alebo nie. Bohužiaľ, realita taká často nebýva. Nie všetky vydavateľstvá vám napíšu svoje rozhodnutie. Často sa teda stáva, že odpoveď jednoducho nikdy nepríde.

Ak vám príde e-mail s negatívnou odpoveďou, nečakajte, že vám napíšu aj dôvod odmietnutia. Bude to strohý e-mail s jednou až dvoma vetami.

„O váš rukopis nemáme záujem.“

Takáto veta žiadneho autora nepoteší, no berte do úvahy, že vydavateľstvo často odmietne aj rukopis, ktorý považuje za zaujímavý, no v danom roku majú už v edičnom pláne naplánované knihy napríklad v inom žánri. Alebo ich príbeh síce zaujal, no aktuálne vidia veľký pokles predaja kníh, ktoré sa zaoberajú tou istou tematikou.

Je potrebné si uvedomiť, že vydavateľstvá, tak ako hocaký iný podnikateľ, musia uvažovať o každej knihe ako o obchodnej príležitosti. Vydavateľ je ten, kto investuje svoje peniaze do tlače, grafiky, editora, reklamy, prípadne ilustrátora. A ako každý investor, aj on vstupuje do rizika a teda musí poriadne zvážiť, aké šance má kniha na úspech.

Koniec ukážky

Table of Contents

Titulná strana

Predslov

O mne

Sekcia A: Slovensko

1. Výber témy knihy

2 Príprava rukopisu

Sekcia B: Zahraničie

Sekcia C: Pohľad na knižný svet